บุกรวบแก๊งเขมร อุ้มลูกขอทาน นำเงินบริจาคตั้งวงเล่นไพ่
ตำรวจ พดส.ภ.2 บุกรวบกลุ่มขอทานเขมร เอาเงินที่ได้จากการขอทาน ตั้งวงเล่นไพ่ ภายในห้องเช่า ย่านพัทยาใต้ พบอุ้มเด็กน้อย อ้างเป็นลูกของตัวเอง เจ้าหน้าที่คุมทำประวัติ ก่อนผลักดันกลับประเทศ ด้านเจ้าของตึก โดนข้อหาให้ที่พักพิงบุคคลต่างด้าว ,เมื่อเวลา 18.30 น. วันที่ 26 พ.ย.59 พ.ต.อ.กรีธา ตันคณารัตน์ ผกก.ศูนย์พิทักษ์เด็ก สตรี ครอบครัว และป้องกันปราบปรามการค้ามนุษย์ ตำรวจภูธรภาค 2 หรือ พดส.ภ.2 ได้รับการร้องเรียนจากประชาชนว่า มีกลุ่มขอทานชาวกัมพูชา ลักลอบเล่นการพนันอยู่ในห้องเช่าไม่มีชื่อ ในซอยธรรมสามัคคี พัทยาใต้ หมู่ 13 ต.หนองปรือ อ.บางละมุง จ.ชลบุรี จึงสั่งการให้ พ.ต.ท.ธีทัต ดรุณจันทร์ และ พ.ต.ต.จีระพงษ์ รอดเงิน สว.ฯ ปฏิบัติราชการ พดส.ภ.2 นำกำลังตำรวจเดินทางไปจับกุม,เมื่อไปถึง พบว่าสถานที่ดังกล่าวเป็นอาคารสูง 2 ชั้น เปิดเป็นร้านขายของชำและรับปักชื่อนักเรียน ด้านข้างดัดแปลงเป็นห้องพักให้เช่าแบบรายเดือน ส่วนเป้าหมายอยู่ภายในห้องพักเบอร์เอ 3 บนชั้น 2 ซึ่งมีทางเดินขึ้นจำนวน 2 ทาง เจ้าหน้าที่ตำรวจจึงแบ่งกำลังขึ้นไปคนละทางเพื่อป้องกันกลุ่มนักพนันไหวตัว ก่อนกรูกันเข้าไปในห้องดังกล่าว พอกลุ่มนักพนัน ซึ่งส่วนใหญ่เป็นหญิง เห็นตำรวจต่างพากันแตกตื่น อุ้มลูกพยายามจะวิ่งหนี แต่ก็ถูกเจ้าหน้าที่ควบคุมตัวไว้ได้ทั้งหมด พร้อมของกลางไพ่ป๊อก และเงินสดจำนวนหนึ่ง ซึ่งบางส่วนได้เข้าไปแอบรวมกันแบบแออัดยัดเยียดอยู่ในห้องน้ำแคบๆ เลยถูกเชิญตัวออกมานั่งที่ห้องโถง ก่อนทำการนับจำนวนพบว่าเป็นชาย 1 คน หญิง 8 คน ซึ่งทุกคนอุ้มเด็กเล็กอายุ 1-4 ปี ในอ้อมแขน โดยอ้างว่าเป็นลูกของตนเอง รวม 9 คน ,นอกจากนี้ เจ้าหน้าที่ยังตรวจสอบที่ห้องพักอื่นๆ พบชาวกัมพูชาพักอาศัยอยู่อีก 2 คน จึงควบคุมตัวทั้งหมด พร้อมด้วย น.ส.กาญจนา สุขอนันต์วงศ์ อายุ 53 ปี เจ้าของสถานที่ที่ให้พักพิง เดินทางไปที่ศูนย์ฯ เพื่อทำการคัดแยก และสอบสวนอย่างละเอียดอีกครั้ง,พ.ต.ท.ธีทัต ดรุณจันทร์ สารวัตรปฏิบัติราชการ พดส.ภ.2 เปิดเผยว่า สำหรับการจับกุมในครั้งนี้เป็นไปตามนโยบายของรัฐบาลที่กำชับให้เจ้าหน้าที่ทุกฝ่ายเร่งรัดกวดขันจับกุมการกระทำผิดเกี่ยวกับการค้ามนุษย์ ซึ่งปัจจุบันประเทศไทยได้รับการจัดให้อยู่ในระดับเทียร์ 2 ซึ่งถือว่าเป็นอันดับที่สูงขึ้น แต่ก็ยังต้องออกกวาดล้างอย่างต่อเนื่อง โดยเฉพาะปัญหาคนต่างด้าวที่ลักลอบเข้ามาขอทานในเมืองใหญ่ๆ อย่างเมืองพัทยา ส่วนผลการปฏิบัติในครั้งนี้พบว่าผู้ต้องหาชาวกัมพูชาที่มักจะอุ้มลูกเด็กเล็กแดงออกตระเวนขอทานตามย่านสถานบันเทิง หรือแหล่งช็อปปิ้งชื่อดัง โดยอาศัยความสงสารของนักท่องเที่ยว เป็นเครื่องมือหาเงินเข้ากระเป๋า และมักจะพักอาศัยอยู่รวมกันเป็นกลุ่มแก๊ง ,เบื้องต้นได้แจ้งข้อกล่าวหากับ น.ส.กาญจนา สุขอนันต์วงศ์ เจ้าของสถานที่ว่าให้ที่พักพิงกับบุคคลต่างด้าวโดยผิดกฎหมาย ส่วนกลุ่มชาวกัมพูชาตั้งข้อหาเล่นการพนัน(ไพ่) โดยไม่ได้รับอนุญาต และเป็นบุคคลต่างด้าวลักลอบเข้าเมืองอย่างผิดกฎหมาย ก่อนส่งตัวให้พนักงานสอบสวนดำเนินคดีและผลักดันออกนอกประเทศต่อไป.
ตำรวจ พดส.ภ.2 บุกรวบแก๊งขอทานเขมร เอาเงินที่ได้จากการขอทาน ตั้งวงเล่นไพ่ ภายในห้องเช่า ย่านพัทยาใต้ พบอุ้มเด็กน้อย อ้างเป็นลูกของตัวเอง เจ้าหน้าที่คุมทำประวัติ ก่อนผลักดันกลับประเทศ ด้านเจ้าของตึก โดนข้อหาให้ที่พักพิงต่างด้าว
ขอทานเขมร,พัทยา,เล่นพนัน,อุ้มลูกขอทาน,ต่างด้าว